Rre Otlogetswe o opile kgomo lonaka gonne puo e ya rona e tshwanetse ke go sirelediwa ke beng ba yone. Go botlhokwa go lemoga gore Setswana ke puo e e monate ka jaalo go matshwanedi gore se tsholediwe kwa godimo go lekana le Sejatlhapi. Dikgosi tsa rona di kopiwa ka tlhompho go tswelela pele di bolotse mephato mme ngwao ya Setswana e rutiwe go tswa matlhakoreng otlhe fela. Bagolo le bone ba rotloetse bana go dirisa Setswana fela ga ba le kwa gae. Makwalo a tlhaeletsano a a tswang kwa pusong go akaretsa le ditlankana tsa dikgwebo di tshwanela gore di kwadiwe le ka Setswana. Seo se tla bontsha tlhompho mo go badirising ba ditirelo ba ebileng ba duela. Madi a rona a re duelelang ka one ditirelo re tshwanetse go a dirisa re lebile go ikgodisa le go natlafatsa Setswana gotlhelele. Dikgwebo tsotlhe di rotloediwe go dirisa puo ya Setswana go ngoka bareki le badirisi ba ditirelo. Ga ba sa dire jaalo ba tla lelela kgama le mogogorwane. A re tshwaraganeng re bue ka lentswe le le lengwe fela. Bagaetsho go ya ka magoro ga se go tswana.